Ac'h! Ar vicher treiñ! N'eo ket kement-se ur politikerezh embann a-berzh Stad a zleomp gortoz. Kentoc'h e vefe diouzh tu an embannerien ez eus labour da ober. D'an embannerien eo da soñjal er pezh a vefe mat embann ha treiñ ha goude  goulenn ouzh tud zo d'ober al labour war ar skrid. Un ti-embann a zo en em zibab mat a-walc'h evit poent ez eo Bannoù-heol. Kenembann a reont gant an tiez-embann gall pe belgiat ha dre-se e vez gwelloc'h marc'had ar moulañ. Dav eo gouzout penaos marc'hata gant an tiez-embann bras ha kaout amzer d'hen ober. N'eo ket da eizh eur noz e vez graet. Ret eo mont e darempred gant an dud e-karg, dre bellgomz diouzh ret &c. Ne c'hallimp ket padout, mar fell dimp kaout levrioù a-zoare gant tiez-embann renet gant tud  a-youl-vat.  Ret eo ivez e vefe skoazellet muioc'h an troidigezhioù gant ar Rannvro, anat met, hag aze emañ an dalc'h evel ma'z eus bet lavaret c'hoazh: emañ yec'hed an embann etre daouarn al lennerien. Ma ne vez ket prenet al levrioù ne c'hall ket an tiez-embann brezhonek bezañ yac'h.  Gwir eo ivez (evel ma'z eus bet displeget c'hoazh en abadenn Webnoz diwezhañ) ne lenn ket kalz ar grennarded hag e galleg e ve. Koulskoude dav anzav n'int ket barrek a-walc'h evit lenn e brezhoneg penn-da-benn. Lod  o devez diegi eta dre ma ouzont ne gomprenint ket an hanter eus ar pezh a lennint.  Evit a sell ouzh ar vicher, ne vez tapet nemet dre forzh treiñ dres evel ma tesker ar vicher skrivagner dre forzh skrivañ. Ret eo bezañ barrek war an div yezh ha bezañ mennet da zeskiñ bemdez, ha neket heuliañ ur stummadur ha soñjal goude "Mat eo tudoù, graet ar jeu!" Un dro spered eo an treiñ. Ret eo kaout ijin ouzhpenn bezañ gouiziek, ha bezañ treitour fin evit reiñ da grediñ n'eus ket bet biskoazh eus ar skrid orin  pe kentoc'h ez eo an droidigezh ar skrid orin.